钦定古今图书集成/明伦汇编/官常典/第383卷 > 《丹阳尹传序》元·帝
## 钦定古今图书集成/明伦汇编/官常典/第383卷 > 《丹阳尹传序》元·帝

传曰：“大夫受郡。”《汉书》曰：“尹者，正也。”及其用人，实难授
受。广汉和颜接下，子高自辅经术，孙宝行严霜之诛，
袁安留冬日之爱。自二京板荡，五马南渡，固乃上烛
天文，下应地理，尔其地势，可得而言。东以赤山为成
皋，南以长淮为伊洛，北以锺山为华阜，西以大江为
黄河，既变淮海为神州，亦即丹阳为京尹，虽得人之
盛，颇愧前贤；而眄遇之深，多用宰辅。皇上受图负扆，
宝历惟新，制礼以告成功，作乐以彰治定，岂直四三
皇，六五帝，孕夏陶周而已哉！若夫位以德叙，德以位
成。每念忝莅京河，兹焉四载，以入安石之门，思勤王
之政；坐真长之室，想清谈之风。求瘼馀晨，颇多暇景。
今缀采英贤，为《丹阳尹传》。